"Първо аеропланно отделение" е придадено към Втора армия и изпълнява задачи в района на Одрин, като основно се използва за разузнаване на отделните сектори на крепостта, както и за хвърляне на бомби и позиви. През периода отделението извършва 19 бойни полета. "Второ аеропланно отделение" е придадено към Трета армия (на практика се ползва от съединените армии), базирано е в Черкезкьой и се използва за разузнаване на Чаталджанската позиция, между Мраморно и Черно море. През периода отделението извършва 27 бойни полета. "Трето аеропланно отделение" е придадено към Четвърта армия и изпълнява задачи в района на Галиполския полуостров. След затихване на бойните действия ("виж" Бой при Булаир) на галиполското направление отделението се използва за наблюдение на Булаирската позиция. През периода то извършва 9 бойни полета.